हालांकि इसकी बानगी पहले भी देखने को मिली है . नरेन्द्र मोदी को चुनावी चंदा देने के लिए कोर्पोरेट्स वर्ल्ड में मारामारी मची है . इन्ही उद्योगपतियों के बूते नरेन्द्र मोदी ने अपने प्रधानमंत्री बनने के अभियान का कुल बज़ट लगभग साढ़े सात सौ करोड़ रखा है . मोदी को प्रधानमंत्री पद का उम्मीदवार घोषित करने के पहले भाजपा के खजाने में कुल डेढ़ सौ करोड़ की पूंजी भी नहीं थी . आज यह स्थिति है कि जीत का माद्दा रखने वाले उम्मीदवारों को नरेन्द्र मोदी एक करोड़ से भी ज्यादा की धनराशि देने की योजना बनाए बैठे हैं . ज़रुरत पड़ने पर रकम में इजाफा भी हो सकता है . और नरेन्द्र मोदी यह सब इसी कोर्पोरेट वर्ल्ड के बूते ही कर रहे हैं . चूँकि नरेन्द्र मोदी के लिए भी उनके सियासी कैरियर का यह सबसे बड़ा दांव है .जिसके लिए उन्हें अकूत पैसों की ज़रुरत है . इसलिए नरेन्द्र मोदी ने अपने सम्बन्ध , देश के शीर्ष उद्योगपतियों से बहुत मज़बूत बना रखे हैं . उनका रवैया भी उद्योगपतियों को लेकर बहुत लचीला है . जाहिर है कि इसका सीधा फायदा नरेन्द्र मोदी को होता हुआ दिख भी रहा है . नरेंद्र मोदी ने 2014 के लोकसभा चुनाव के मद्देनार हर स्तर पर स्पष्ट रणनीति बुनी है. टीम मोदी ने 250 ऐसी संसदीय सीटों को चिन्हित किया है , जहां भाजपा की जीत की संभावनाएं दिख रही हैं . मोदी ने इन ढाई सौ लोकसभा सीटों पर कई चरणों का गहन सर्वेक्षण भी करवाया है . एजेंडा है , यहां से जीत सकने वाले सही उम्मीदवारों की तलाश. फिर हर सप्ताह उम्मीदवारों की समीक्षा रिपोर्ट तैयार होगी और उन्हें किसी भी सूरत में धन की कमी नहीं होने दी जायेगी .